Gesamentlike inisiatiewe om plaasmoorde te takel - AfriForum
◀ AfriForum se beoordeling van menseregte gedurende 2014
AfriForum Jeug gaan voort met dagvaarding teen Kovsies-rektor ▶
Maart 21, 2015 deur Juran van den Heever
Die burgerregte-organisasie AfriForum het ’n opbouende vergadering met die minister van landbou, bosbou en visserye, mnr. Senzeni Zokwana gehad waar moontlike stappe bespreek is wat geneem kan word om die veiligheid van boere en ander Suid-Afrikaners in landelike gebiede, te verbeter.
Die minister was beïndruk met die stappe wat AfriForum reeds in plek gestel het om plaaslike gemeenskappe te betrek by veiligheidsinisiatiewe, én met die afname wat misdaad getoon het as gevolg van hierdie inisiatiewe. AfriForum waardeer die minister se onderneming om die departement te betrek by die versterking van dié inisiatiewe om na die veiligheid van boere om te sien.
AfriForum het sy kommer uitgespreek oor die feit dat Afrikaners gereeld deur senior politici uitgebeeld word as die sondebok. Minister Zokwana se reaksie hierop was: “Boere het families. Hulle voed die nasie. Hulle verdien ’n dankie, nie ’n moord nie.”
Ernst Roets, adjunk uitvoerende hoof van AfriForum, het gesê dié organisasie is dankbaar vir die minister se toeganklikheid. “AfriForum glo in ’n tweeledige strategie. Ons moet doen wat ons kan om plaaslike gemeenskappe te betrek om hulself te beveilig, maar ons moet ook saam met die regering werk om te verseker dat die probleem van albei kante af opgelos word.”
“Op die ou end van die dag is die toets in die syfers. Ons moet moontlike oplossings vir die probleem bespreek, ons moet projekte dryf en selfs beleidsveranderings aanbring, indien nodig, maar die einddoel moet wees om plaasmoorde uit te wis. Ons inisiatiewe moet volhoubaar wees.”
AfriForum en die departement het op ’n vyfpuntplan van aksie ooreengekom wat deur albei rolspelers toegepas sal word. Die vyf stappe is die volgende:
1. AfriForum en die departement sal streng optree teen individue wat bydra tot aanhitsing tot geweld, wat onverantwoordelike of roekelose uitlatings maak wat inbreuk maak op wedersydse erkenning en respek tussen verskillende gemeenskappe.
2. Die departement het ingestem om AfriForum by te staan om hul plaaslike veiligheidsinisiatiewe na ander gemeenskappe uit te brei, waar nodig.
3. AfriForum het ingestem om vir die departement volle toegang tot hul navorsing oor plaasmoorde te gee. Die organisasie is besig met ’n omvattende studie waarvan die verslag voor die einde van 2015 aan die minister oorhandig sal word.
4. AfriForum en die departement het ooreengekom op verdere gesprekke en om vennootskappe te vestig om plaasmoorde die hoof te bied. Die departement beplan om ook die departement van polisie te betrek.
5. AfriForum en die departement het ooreengekom om deel te neem aan kommunikasie-aksies ter bewusmaking van boere en plaaswerkers se veiligheid.
’n Opvolgvergadering is reeds met die departement se skakelhoof gereël.
Luister die klanksnit hier